  Майя Бывальцева Удмуртиысь лулчеберетъя йӧскалык огазеяськонъёс пӧлын шахматэн шудонъя ӵошатсконэ 20-тӥ толшоре 28 команда пыриськиз. Та вожвылъяськонын шудӥсьёс сомында ноку ӧй вал на, ивортэ Калыкъёслэн эшъяськон юртсылэн пресс-службаез. Сяме пырем ужрад элькунысь йӧскалык политикая министрез Владимир Завалинэз буре ваёнлы сӥземын вал. «Та ӵошатсконэз арлы быдэ ортчытъяса, ми удмурт калыклэсь быдӟым пизэ Владимир Николаевич Завалинэз тодамы вайиськомы. Эшъяськон юрт милемлы люкаськыны но быдӟым адямиосты тодэ вайыны луонлык сётэ, котькыӵе йӧслыксы но вӧсьлыксы соослэн мед луоз. Ми умойзэ уродэзлэсь висъяны кулэ — умоез сьӧры ми котьку ӵошен мыныны кулэ. Асьмеос тупаса улӥм ке, вормонъёс но луозы», — пусйиз армянъёслэн «Урарту» огазеяськонзылэн кивалтӥсез Мнацакан Аракелян. Ӝӧк сьӧры 17 огазеяськонъёслэн командаоссы пуксизы, соос пӧлын нылпиослэн 10 коллективзы. Пресс-служба ивортэмъя, тужгес пиналэз шудӥсь школае но уг ветлы на, нош тужгес арлыдоезлы 82 арес тырмиз. 16 аресозь шудӥсьёслэн командаоссы пӧлын вормисьёс: 1-тӥ инты — белорусъёслэн «Батьковщина» огазеяськонзы; 2-тӥ инты — бигеръёслэн лулчебертъя йӧскалык автономизы; 3-тӥ инты — удмуртъёслэн «Удмурт Кенеш» огазеяськонзы. Бадӟымъёслэн командаоссы пӧлын вормисьёс: 1-тӥ инты — бигер егитъёслэн «Иман» огазеяськонзы; 2-тӥ инты — белорусъёслэн «Батьковщина» огазеяськонзы; 3-тӥ инты — бигеръёслэн лулчеберетъя йӧскалык автономизы. Тодэ вайытом, йӧскалык лулчеберетъя огазеяськонъёслэн шахматэн шудонъя турнирзы элькунын кемаласен радъяськылэ ни. Йӧскалык политикая министр Владимир Завалин улонысь кошкем бере (2013-тӥ арын 20-тӥ куарусёнэ), ӵошатсконэз сое буре ваёнлы сӥзизы. Кылем арын ӵошатсконэ 18 команда пыриськиз. Тегъёс: Мерлык Спорт Ижкар Удмуртия Калыкъёслэнэшъяськонюртсы йӧслыкъёс йӧскалыкполитика  